Sitole gekap oor MRK-getuienis | Maroela Media
Genl. Khehla Sitole, nasionale polisiekommissaris, luister aandagtig na die polisieminister Bheki Cele. (Foto: :Phando Jikelo/ANA)
Khehla Sitole, nasionale polisiekommissaris, het oningelig tydens sy getuienis by die Menseregtekommissie se verhoor oor die Julie-onrus voorgekom toe hy nie die getal mense wat in Phoenix gesterf het, kon onthou nie.
Hy het ook toegegee dat hy nie oor 'n Nasionale Diploma in Polisiëring beskik nie – 'n kwalifikasie wat meeste van sy ondergeskiktes het.
"Suid-Afrika het nie een gekwalifiseerde nasionale polisiekommissaris in die afgelope 20 jaar gehad nie. Ons land kan nie meer politieke aanstellings bekostig nie. Burgers het aanspreeklikheid en deursigtige leierskap nodig," het Ian Cameron, woordvoerder vir Action Society, in reaksie hierop gesê.
Sitole het vroeër die week tydens sy getuienis getuig oor die feit dat geen vooraf inligting ontvang is rakende die onluste nie aangesien misdaadintelligensie te min hulpbronne gehad het.
Adv. Smanga Sethene, getuienisleier in die ondersoek, het nie hierdie antwoord aanvaar nie en die kommissaris gevra waarom hy, sedert sy aanstelling in November 2017, nie meer gedoen het om misdaadintelligensie te help nie.
Sethene het toe daarop gewys dat die polisiekommissaris die rekenpligtige beampte van die polisie se begroting van R100 miljard was en dat hy meer moes gedoen het om misdaadintelligensie te bemagtig.
"'n Persoon wat verantwoordelik is om daardie miljarde te bestuur, moet die vereiste kwalifikasies hê," het Sethene gesê, waarop Sitole gereageer het: "Ek stem saam."
Cameron het gesê 'n mens kan nie 'n wetsgehoorsame samelewing verwag wanneer diegene wat veronderstel is om die wet toe te pas nie op standaard is nie. Action Society beveel 'n onafhanklike paneel aan om die nasionale polisiekommissaris te identifiseer en aan te stel.
"Politieke inmenging het massiewe agteruitgang in die polisie veroorsaak ̶ met 'n regerende party wat basies tot in sy kern korrup is. Daar kan nie van die SAPD verwag word om doeltreffend te wees en met integriteit te lei wanneer hul eie leierskap nie bo verdenking is nie."
Cameron het na vorige nasionale polisiekommissarisse verwys wat ook klaaglik in hul taak misluk het.
Jackie Selebi was 'n politieke aanstelling wat groot skade in die SAPD aangerig het. Bheki Cele is weens korrupsie afgedank as nasionale kommissaris terwyl Riah Phiyega ook 'n ANC-aanstelling met geen polisie-ervaring was nie. Khomotso Phahlane het bekwaam gelyk totdat hy ook weens korrupsie afgedank is.
"Sitole is 'n kombinasie van al bogenoemde. Hy het polisie-ervaring, maar geen tersiêre opleiding nie en blyk 'n skoothond van Cele te wees. Hy is die eerste nasionale kommissaris wat erken dat dit onmoontlik is vir die SAPD om hul grondwetlike mandaat na te kom."
Ja so gaan dit.Nou te laat om te wil hare kloof.Skade is al gedoen.Die tipiese ANC manier van doen is om maar net te vervang met iemand ander wat gewoonlik slegter is.Maar ten minste erken hy dat hy nie bevoeg is vir die werk nie.
Finish en klaar… Niks het verander sedert Selebi & kie die staat tot voddens toe vertrap het nie. 'n Spul lieplappers in suits met blink karre trek groot geld maar kla oor te min om te spandeer by die werk. Wie is die Afrika-mafioso-grootbaas? Hy teer en veer en regeer SA.
…. en wat gaan die regering nou doen, maar net weer nog 'n onbevoegdenkader aanstel. Weereens het dit uitgekom dat jy moet totaal onbevoeg wees en ten minste in die verlede al jouself skuldig gemaak het aan korrupsie/bedrog of enige ander kriminele oortreding om aangestel te word in 'n pos waarvan jy geen benul van het nie. Viva kaders, viva.
Hulle almal is onbevoeg en korup
Die ou SAP storie is al so afgesaag met GEEN ligpunt vir toekoms! Die foto is genoeg om rowers en kriminele te laat lag van minagting. Daar MOET DRASTIES ERNSTIGE aksie geneem word om 'n SAP omkeer te bewerkstellig. Tyd het LANKAL uitgeloop en skynbaar het die President NIE die vermoeë om die probleem te besef!